作者：无名氏
词牌/韵律：寿星明・沁园春

paragraphs: 玉露迎寒，金风荐冷，正兰桂香。
觉秋光过半，日临三九，葱葱佳气，蔼蔼琴堂。
见说当年，申生谷旦，梦叶长庚天降祥。
文章伯，英声早著，腾踏飞黄。
双凫暂驻东阳。
已种得春阴千种棠。
有无边风月，几多事业，安排青琐，入与平章。
百里民歌，一樽春酒，争劝殷勤称寿觞。
愿此去，龟龄难老，长侍君王。